මේ නියඟය නො ව තව නියඟ දහයක් ආවත් රටේ ජනතාව කුසගින්නේ නො තබන බව ගොවිජන සේවා හා වනජීවී අමාත්‍ය එස්. එම්. චන්ද්‍රසේන මහතා අවධාරණය කර සිටී.අපේ ගොවි ජනතාව සිය ඩහදිය මහන්සියෙන් නිපදවන බත් ගිලිමින්; ඔවුන් මුළාකොට අමුඩ ගස්වා කොළඹ විරෝධතාවකට ගෙන්වීමේ ප්‍රයත්නයක් ජනතා විමුක්ති පෙරමුණ විසින් ගෙන යන අතර ඊට මුළා වී රටේ ගොවිතැන හා ජන ජීවිතය අඩාල කර නො ගන්නා ලෙස කෘෂිකර්ම අමාත්‍ය මහින්ද යාපා අබේවර්ධන මහතා ජනතාවගෙන් ඉල්ලා සිටී.ප්‍රදේශ කිහිපයකට බලපා ඇති නියං තත්ත්වය රටේ සමස්ත වී නිෂ්පාදනයට කිසිසේත් බලපෑමක් ඇති නොකරන බව රජය අවධාරණය කරයි.පසුගිය වසරවල වී නිෂ්පාදනය ක්‍රමයෙන් වර්ධනය වූ නිසා ඉදිරි කන්න දෙක වගා නොකළත් වසරකට අවශ්‍ය සහල් හා අනෙකුත් බෝග මෙරට සතුව තිබෙන බව ද රජය පෙන්වා දෙයි.